Framtíðin er námslánasjóður sem veitir háskólanemum bæði framfærslu - og skólagjaldalán . Allir námsmenn sem ætla í háskólanám á Íslandi eða erlendis geta sótt um námslán hjá Framtíðinni . Einnig er starfsnám , endurmenntun og nám með vinnu á Íslandi lánshæft . Framtíðin er fjármögnuð í gegnum skuldabréfasjóði sem eru í stýringu hjá GAMMA . Síðar er stefnt að fjármögnun í gegnum skuldabréfaútgáfur í kauphöll . Að baki skuldabréfasjóðunum standa öflugir stofnanafjárfestar eins og lífeyrissjóðir og tryggingafélög , eignastýringar og almennir fjárfestar . „ Skuldabréfasjóðir í stýringu hjá GAMMA hafa í gegnum tíðina komið að fjármögnun fjölbreyttra verkefna . Má þar nefna verkefni sem tengjast nýsköpunarfyrirtækjum , kvikmyndagerð , sjávarútvegi , orkugeiranum , fasteignamarkaði og fleiru . Það er mjög jákvæð viðbót að skuldabréfasjóðirnir komi nú að fjármögnun námslána í gegnum Framtíðina , “ segir Gísli Hauksson forstjóri GAMMA . Framtíðin mun bjóða upp á tvær tegundir námslána , annars vegar óverðtryggð lán með breytilegum vöxtum og hins vegar verðtryggð lán með föstum vöxtum . Sjóðurinn áætlar að veita nokkur hundruð námsmönnum lán á ári . Á vefslóðinni www.framtidin.is er að finna ítarlegri upplýsingar um þá þjónustu sem Framtíðin veitir námsmönnum . Stjórn Framtíðarinnar skipa Hlíf Sturludóttir , viðskiptafræðingur og MBA , formaður , Valdimar Ármann , hagfræðingur og fjármálaverkfræðingur , framkvæmdastjóri sjóða hjá GAMMA og aðjúnkt við Háskóla Íslands og Ellert Arnarson , stærðfræðingur og fjármálahagfræðingur , sjóðsstjóri hjá GAMMA . ´ Í Fréttablaðinu 18. febrúar birtist viðtal við Hlíf Sturludóttur stjórnarformann Framtíðarinnar